SAT ไร้กังวลโตโยต้าฯลดพนักงาน ปิดตลาดยืนในแดนบวก
SAT ไร้กังวลโตโยต้าฯลดพนักงาน ปิดตลาดยืนในแดนบวก โดยราคาหุ้นปิดตลาดอยู่ที่ 14.70 บาท บวก 0.10 บาท หรือ 0.68% ด้วยมูลค่าซื้อขาย 71.42 ล้านบาท
7 ก.ค. 2559

ผู้สื่อข่าวรายงานว่า ราคาหุ้นบริษัทสมบูรณ์ แอ๊ดวานซ์ เทคโนโลยี จำกัด (มหาชน) หรือ SAT ปิดตลาดราคาปรับขึ้นที่ 14.70 บาท บวก 0.10 บาท หรือ 0.68% ด้วยมูลค่าซื้อขาย 71.42 ล้านบาท โดยราคาหุ้น SAT เปิดตลาดที่ 14.50 บาท ระหว่างวันราคาหุ้นทำระดับสูงสุดที่ 14.60 บาท และทำระดับต่ำสุดที่ 14.10 บาท
โดยบล.ดีบีเอส วิคเคอร์ส (ประเทศไทย) ระบุในบทวิเคราะห์ว่ากรณีมีข่าวค่ายรถยนต์โตโยต้า จะลดพนักงานในส่วนรับเหมาช่วงต่อ ซึ่งทำให้เกิดความกังวลต่อค่ายรถเล็กและอุตสาหกรรมชิ้นส่วนยานยนต์นั้น เห็นว่าในส่วนของ บมจ.สมบูรณ์ แอ๊ดวานซ์ เทคโนโลยี (SAT) ที่มีคำสั่งซื้อจากโตโยต้าราว 30% นั้น อาจจะได้รับผลกระทบไม่มาก เพราะ SAT ยังมีการผลิตชิ้นส่วนรถแทรกเตอร์ให้กับคูโบต้า ซึ่งเกี่ยวกับการเกษตรที่ปัจจุบันมีแนวโน้มจะดีขึ้น ตามปัญหาภัยแล้งที่ผ่านพ้นไปแล้วและได้ประโยชน์จากภาวะฝนตกที่ดีขึ้น
ด้านนายยงเกียรติ กิตะพาณิชย์ รองกรรมการผู้อำนวยการบริหาร ของ SAT เปิดเผยว่า สำหรับผลกระทบต่อ SAT นั้น ยังไม่ต้องการแสดงความเห็นต่อเรื่องของโตโยต้ามากนัก โดยปัจจุบันบริษัทมีคำสั่งซื้อจากโตโยต้าราว 30% ส่วนที่เหลือเป็นค่ายรถยนต์อื่น ๆ
แต่โดยภาพรวมปีนี้บริษัทก็เคยชี้แจงไปว่าเป็นปีที่ยากลำบากสำหรับอุตสาหกรรมยานยนต์ ตามภาวะเศรษฐกิจที่ไม่ค่อยดี โดยคาดรายได้รวมของบริษัทปีนี้คงจะใกล้เคียงกับปีก่อนที่กว่า 8 พันล้านบาท หรืออาจจะต่ำกว่า ซึ่งก็ขึ้นอยู่กับแผนการผลิตของผู้ประกอบการรถยนต์ในครึ่งปีหลังด้วย จึงต้องติดตามดูแผนของแต่ละค่ายรถยนต์ต่อไป
แต่อย่างไรก็ดี ในส่วนของยอดขายในส่วนเครื่องจักรกลการเกษตรก็จะเข้ามาช่วย และคาดว่าครึ่งปีหลังน่าจะดีกว่าครึ่งปีแรก เพราะเป็นเรื่องของฤดูกาลที่เข้าหน้าเก็บเกี่ยวของเกษตรกรก็จะมีสั่งการซื้อเครื่องจักรมากขึ้น โดยเฉพาะคูโบต้า เพราะจากตัวเลขแผนของคูโบต้าครึ่งปีหลังดีจะดีกว่าครึ่งปีแรก ซึ่งจะส่งผลดีต่อยอดขายของบริษัทด้วย โดยสัดส่วนรายได้จากคูโบต้าคิดเป็น 20% ของรายได้รวม
ส่วนแนวโน้มผลประกอบการในไตรมาส 2/59 ก็เป็นไปตามอุตสาหกรรมยานยนต์ และเครื่องจักรการเกษตรที่ครึ่งปีแรกคงไม่ดีเท่าครึ่งปีหลัง ขณะที่ในไตรมาส 1/59 รายได้รวมอยู่ที่ 2.25 พันล้านบาท ลดลงเล็กน้อยจากงวดเดียวกันปีก่อนตามภาวะอุตสาหกรรม
 